dbk.life

UMO Reunion @ Orlando
2025-11-29 20:00 - 2025-11-30 02:00 (Europe/Zagreb) | Udruga mladih Orlando, Ulica branitelja Dubrovnika 41, Dubrovnik, Dubrovačko-neretvanska, 20 000, Croatia
UMO Reunion 2025 – Povratak u bolnicu!
Sad već tradicionalno u studenom – vraćamo se tamo gdje je sve počelo! 25 godina prošlo je otkad je krenula legendarna priča u Udruzi Mladih Orlando, poznatijoj kao Klub, UMO bolnica, mjesto gdje su nastajale legende.
Kroz te zidove prošle su generacije. Organizirali su se koncerti i slušaonice, rađali i raspadali bendovi, mijenjala se uprava… ali ekipa je ostala – vjerni UMO veterani koji i dalje znaju kako se to radi!
Subota, 29.11. Start: 20:00 h Udruga Mladih Orlando
Na pultu – DJ-evi koji su “tada bili tamo”, spremni oživjeti najbolje od rocka, punka, grungea, metala, a kasnije i nezaobilazne ‘80-e i ‘90-e.
Šank ovaj put odmara, ali ne brini – ispred kluba će biti organizirana i hrana i piće, da sve bude po PS-u.
Dođi, pozovi ekipu, podijeli event i pripremi se za još jednu nezaboravnu večer u legendarnom UMO stilu!
Spread the word! See you soon!

Doris Dragović afterparty
2025-11-29 23:00 - 2025-11-30 02:00 | MILK – fun area & cocktails bar, Marojice Kaboge 7, Dubrovnik, Dubrovačko-neretvanska, 20000, Croatia
Doris Dragović afterparty
hosted by Milk
29.11.2025. at 11PM

Otvorenje Zimskog Festivala@Elyx
2025-11-29 23:00 - 2025-11-30 04:00 | ELYX Night Club, Brsalje 8, Dubrovnik, Dubrovačko-neretvanska, 20000, Croatia
✨ Elyx Dubrovnik predstavlja otvorenje Zimskog Festivala! ❄️
Pripremite se za spektakularan početak zimskog razdoblja jer Elyx dovodi savršenu kombinaciju glazbe, posebnih nastupa, artista i paketa. ✨
Posebna ponuda:
BOCA + BOCA do 01:00h 🍾
#dubrovnik #otvaranjezimskogfestivala
#samohrvatsko #hrvatsko #dubrovnik #oldtowndubrovnik #gameofthrones #outerbanks #cro #madeincroatia #hrvatska #dubrovnik #winteriscoming #oldtowndubrovnik #outerbanks #dubrovackizimskifestival #dzf
#dubrovnikwinterfestival
#winterindubrovnik #dubrovnik
#winter2025❄️☃️ #elyx

Prvenstvo Hrvatske radio upravljanih jedrilica
2025-11-30 10:00 - 17:00 | Marina Frapa, Lapadska obala 21a, Dubrovnik, Dubrovačko-neretvanska, 20000, Croatia
U Marini Frapa Dubrovnik 29. i 30. studenog održat će se Prvenstvo Hrvatske radio upravljanih jedrilica klase Dragon Force 65, jedno od najznačajnijih domaćih natjecanja ovog atraktivnog i rastućeg sporta. Natjecanja započinju oba dana u 10 sati.

Prvenstvo organizira JK Hydro, u suradnji s Hrvatska zajednica tehničke kulture i Hrvatskim jedriličarskim savezom, pod pokroviteljstvom Marina Frapa Dubrovnik.

Ove godine natjecanje okuplja jedriličare iz cijele Hrvatske koji će se boriti za naslove u tri službene kategorije: kadeti, juniori i seniori.

Regata će se voditi prema najnovijim međunarodnim jedriličarskim pravilima, uz jasno definiran raspored plovova. Planirano je do 10 jedrenja dnevno po kategoriji, a prvi start predviđen je u 10:00 sati, dok je posljednji mogući start u 16:00 sati.

Uz sportski dio, za sudionike je pripremljen i prateći program koji uključuje zajednička okupljanja, marende i večere, čime se dodatno potiče druženje i razvoj zajednice radio jedrenja.

Šapice
2025-11-30 11:00 - 12:00, 2025-12-01 10:00 - 11:00, 2025-12-01 11:00 - 12:00, 2025-12-02 10:00 - 11:00, 2025-12-02 11:00 - 12:00 | Kazalište Marina Držića, Pred Dvorom 3, Dubrovnik, 20000, Croatia
Šapice autora Slavka Sobina divna su i poučna priča o važnosti prijateljstva, toleranciji i prihvaćanju drugačijih.
Nakon što su “Šapice” osvojile srca tisuće i tisuće mališana i njihovih roditelja, te dok autor priprema čak peti nastavak, vrijeme je da omiljeni likovi Dona i Mrš zažive i na kazališnim daskama. Kroz igru i pjesmu, glumci Katarina Baban i Slavko Sobin prenijet će sve poruke ove priče prikladne posebno u božićno vrijeme, a koje su je i učinile jednom od najpopularnijih knjiga za djecu u posljednje tri godine.
Kad se jednog dana, pred Božić, na ulici sretnu dva psa – jedan mali, ulični, ničiji i sretan s onim što nema, i jedan kućni, dobro odgojen, nezadovoljan s onim što ima bit će to početak jednog velikog prijateljstva.
Prijateljstvo, tolerancija i prihvaćanje drugačijih vrijednosti smisao su života ili bi to barem trebali biti. To je ono što će mališani moći naučiti iz ove predstave, a odrasli se prisjetiti, ako su kojim slučajem zaboravili.
Predstava je namijenjena uzrastu od 3 godine do nižih razreda osnovne škole.

Tinker Labs radionica
2025-11-30 11:00 - 12:30 | Remiza, Vukovarska 40, Dubrovnik, Dubrovačko-neretvanska, 20000, Croatia
Znanstveni Božić uz Tinker Labs!

Pridružite nam se na čarobnoj božićnoj radionici gdje se znanost spaja s igrom, kreativnošću i blagdanskim duhom!
Kroz zabavne eksperimente, istraživanja i interaktivne aktivnosti, djeca će otkriti koliko je znanost uzbudljiva – posebno kada miriše na Božić.

Za djecu od 4 do 10 godina
Advent Park (bivša Remiza)
Nedjelja, 30.11.2025.
11:00 sati

Uz Tinker Labs tim, djecu će dodatno razveseliti i veseli Medolino animatori!

Broj mjesta je ograničen, stoga osigurajte mjesto što prije.

Prijave: dubrovnik@tinkerlabs.hr

Dođite s nama otkriti koliko je znanost – magična!

Konavoska biciklistička liga KoBiLa 2025
2025-11-30 14:00 - 17:00 | Zvekovica, Konavle, Put Uskoplja 1, Zvekovica, Dubrovačko-neretvanska, 20210,, Croatia
KoBiLa 2025
U nedjelju 30. 11. u 14:00 održava se nova utrka u sklopu Konavoske biciklističke lige u organizaciji BK Konavle.
Start je ispred prostorija kluba na Zvekovici, a vozi se MTB krug od 11 km.

Pozivamo sve ljubitelje biciklizma, rekreativce i natjecatelje da nam se pridruže na još jednoj dinamičnoj i zabavnoj vožnji kroz Konavle. Dođite, provozajte se, odmjerite snage i uživajte u dobroj sportskoj atmosferi!

Vidimo se na startu!

BESPLATNO TEMATSKO VOĐENJE „DRŽIĆEVI SUVREMENICI“
2025-11-30 16:00 - 17:30 | Trg oružja, Ul. Svetog Dominika 3, Dubrovnik, Dubrovačko-neretvanska, 20000, Croatia
Dom Marina Držića, u sklopu Zimskog festivala, organizira novo besplatno tematsko vođenje „Držićevi suvremenici“ za naše sugrađane i posjetitelje Grada. Nakon što smo u prethodnim tematskim vođenjima upoznavali život i djelo Marina Držića, razne aspekte svakodnevnog života i političku situaciju Dubrovnika tijekom 15. i 16. st., tj. njegovog „zlatnog doba“, u novom tematskom vođenju nastavljamo upoznavati suvremenike Marina Držića.
Svaki grad i državu čine, prije svega, ljudi koji u njemu žive ili borave neko vrijeme. Svatko od njih ostavi neki biljeg, oku vidljiv ili nevidljiv, ali značajan i stoljećima kasnije. U fokusu novog tematskog vođenja su osobe – pojedinci koji su u Držićevom stoljeću živjeli ili ih je put namjerno ili igrom slučaja doveo u Dubrovnik te su u njemu proboravili određeni period, a neke je od njih i sam Držić poznavao ili je imao određene dodirne točke s njima.
Šesnaesto stoljeće je jedno od dva dubrovačka “zlatna” stoljeća u kojem mala, ali iznimno važna Dubrovačka Republika diplomatskim umijećem nastoji sačuvati svoj već zaokruženi teritorij. U gradu se odvija živa trgovačka djelatnost, u gradsku luku uplovljavaju trgovački brodovi koji dovode i putnike od kojih neki u Dubrovnik dolaze s određenim zadatkom te u njemu dulje ostaju, dok je drugima grad jedna od postaja na putu prema Osmanskom Carstvu. Na gradskim se zidinama rade preinake i nužni popravci te u Dubrovniku boravi vojni inženjer Antonio Ferramolino. U to doba u Dubrovniku boravi i Serafino Razzi koji piše “Povijest Dubrovnika” (“La storia di Raugia”) koja je ujedno i prva tiskana povijest Dubrovnika.
Držićev suvremenik je i Nikša Ranjina koji nam je ostavio svoj poznati zbornik ljubavne lirike (“Ranjinin zbornik”) s više od osamsto zapisanih pjesama najstarijih dubrovačkih pjesnika ispjevanih na hrvatskom jeziku, ali i kroniku dubrovačke povijesti s nizom zanimljivih podataka. Ne zaboravimo ni kako je u 16. st. u Dubrovniku rođena i živjela pjesnikinja Cvijeta Zuzorić.
Upoznajte svakodnevicu života „zlatnog doba“ Dubrovnika, ali i detalje Držićeve živopisne biografije tijekom šetnje u koju će vas povesti licencirana turistička vodičica Marina Missoni Barišić. Početak tematskog vođenja je na Trgu oružja te slijedi nastavak i zaustavljanje na sljedećim lokacijama: Ulica sv. Dominika (pored crkve Navještenja), ispred Dominikanskog samostana, Prijeko – pored Žudioske i Vetranićeve ulice, ispred Kneževog dvora te Katedrale i Ulica od puča. Vođenje završava ispred Doma Marina Držića.
Tematska vođenja na hrvatskom jeziku će se održati u nedjelju, 30. studenog i u nedjelju 7. prosinca u 16 sati. Predviđeno trajanje tematske ture je 1 sat i 30 minuta. Po jednom terminu se može maksimalno prijaviti 20 posjetitelja, pa molimo da svoj dolazak najavite na mail: ured@muzej-marindrzic.eu
Kroz besplatna tematska vođenja koje Dom Marina Držića već godinama organizira prošli su brojni sugrađani i posjetitelji Dubrovnika. Obilazeći autentične gradske lokalitete približavamo im život i djelo najpoznatijeg hrvatskog komediografa Marina Držića, ali ih upoznajemo i sa zanimljivim detaljima iz bogate dubrovačke povijesti.
Veselimo se Vašem dolasku!

DRUGI DNEVNIK PAULINE P.
2025-11-30 16:30 - 18:00 | Kino Sloboda, Luža 66, Dubrovnik, Dubrovačko-neretvanska, 20000, Croatia
Omiljena junakinja iz školskih klupa vraća se u filmu Drugi dnevnik Pauline P., a nastavak hit filma donosi još više emocija i iskrenih trenutaka iz života jedne (ne tako male) djevojčice.
Naša junakinja sada ima već jedanaest godina! Iako joj odrasli govore da joj je ovo „najbolji dio života“, Paulini se uopće ne čini tako. U petom razredu dočekat će je profesorica Mirković, stroga nastavnica geografije, kao i Marta iz 5.D, Paulinin prvi bully. Uskoro će otkriti i da njezina draga baka boluje od neizlječive bolesti. U borbi s nevoljama Paulina će se još jednom poslužiti šarmom i bujnom maštom, i izvući jednu vrijednu pouku–da se život ne sastoji samo od pobjeda.

108 pozdrava suncu - besplatno druženje uz pokret
2025-11-30 17:30 - 19:00 | We DU Yoga, Kralja Tomislava 7a, Dubrovnik, Dubrovačko-neretvanska, 20000, Croatia
Dragi naši,Pozivamo vas na jedno od naših prvih besplatnih Zen & Zest druženja!
U nedjelju, 30.11., od 17:30h zajedno ćemo ući u meditaciju u pokretu kroz praksu 108 Pozdrava Suncu.Ovaj tradicionalni ritual prakticira se diljem svijeta kako bi se obilježili novi počeci, promjene godišnjih doba, važne prijelazne trenutke — ali i kao moćan način da se povežemo sami sa sobom kroz ritam daha i pokreta. Na ovaj način želimo simbolično obilježiti i našu transformaciju i novi brend.
Poanta nije u tome da odradite svih 108. Poanta je u namjeri. U prisutnosti.U tome da dopustite da vas dah vodi, da prepoznate svoj tempo i da osjetite snagu grupne energije.
Možete raditi klasične Pozdrave Suncu, Surya Namaskar A ili B, ili kombinaciju — kako god vaše tijelo želi taj dan.Nije bitno hoće li vaš broj biti 10, 50 ili 108.Bitno je da ste tu, u svakom udahu, pokretu i trenutku.
Događaj je besplatan, ali vas molimo da se prijavite kako bismo znali broj sudionika — dvorana može primiti ograničen broj ljudi, a želimo svima osigurati ugodan prostor.Kako bi znali koliko ciklusa pozdrava ste odradili ponestite 21 grahoricu ili kamenčić, objasnimo detalje kad se vidimo.
Mjesto rezervirajte putem ovog linka:https://forms.gle/gGYVCxdem1iLQ3uE9

Inner Soundworks - Zvučno putovanje natrag sebi
2025-11-30 18:00 - 19:30 | Elixir Vitae – holistički fitness studio, Zakula 28, Čelopeci, Dubrovačko-neretvanska, 20207, Croatia
NEDJELJA 30.11. 18h-19h30VODI: AnadaCIJENA: 25€ (20€ za aktivne članove)
Nakon duge pauze, u sljedeću nedjelju konačno opet imamo priliku uroniti u blagodati iscjeljujućih vibracija Anadinog frekvencijskog instrumentarija.
Zvučna kupka je portal u više dimenzije Sebe, gdje nalazimo radost, iscjeljenje, opuštanje, i općenito vraćanje na “tvorničke postavke”, tj. u svoje esencijalno biće u kojem se nalazi naša istina, put i svrha.
Zvuk je najmoćnije sredstvo za ulazak u harmoničnu sferu zajedničkog manifestiranja i aktivaciju namjere. Amplificiramo skupa rezonanciju iscjeljivanja i svjesnog stvaranja. Zajedničkim fokusom i namjerom odašiljemo frekvencije mira i buđenja u kolektivnu svijest.
Za vrijeme zvučne kupke vaše je samo da udobno ležite, podržani jastucima i dekicama, zvuk će napraviti ostalo. Dođite desetak minuta prije. Nakon 18h ulaz više neće biti moguć.
Cijena 25€ (20€ s aktivnom članarinom) Mjesta su ograničena, rezervirajte svoje mjesto uplatom.
Rezervacije mjesta: https://www.momoyoga.com/…/Inner-Soundworks-Zvucno…

MAJSTORI ILUZIJE 3 : SAD ME VIDIŠ, SAD ME NE VIDIŠ / Now You See Me: Now You Don’t
2025-11-30 18:00 - 20:00, 2025-12-01 19:00 - 21:00 | Kino Sloboda, Luža 66, Dubrovnik, Dubrovačko-neretvanska, 20000, Croatia
“SAD ME VIDIŠ, SAD ME NE VIDIŠ” – iluzija kakvu vaše oči još nisu doživjele!
Četiri Jahača vraćaju se moćniji i spretniji nego ikad, a s njima stiže nova generacija iluzionista spremnih pomaknuti granice mogućega. Treći nastavak hit-sage o vrhunskim iluzionistima briše crtu između stvarnosti i obmane – svaki trik nadmašuje onaj prethodni, a najveće iznenađenje nikada nije ono koje očekujete.
Zvjezdanu postavu predvode Jesse Eisenberg, Woody Harrelson, Dave Franco i Isla Fisher, uz pojačanja Justicea Smitha, Dominica Sesse i Ariane Greenblatt, te karizmatičnu Rosamund Pike i legendarnog Morgana Freemana. Pripremite se za adrenalinski vrtlog hipnotizirajućih varki – pravilo je samo jedno: nemojte treptati, jer ono što vidite možda nije ni djelić onoga što se doista događa!

Zatvaranje 19. festivala "Glazba i Riječ"
2025-11-30 19:00 - 20:30 | Cavtat, Dom kulture, Obala A. Starčevića 20, Cavtat, Dubrovačko-neretvanska, 20210, Croatia
30. studenog 2025. u 19h
Dom kulture Cavtat

Zatvaranje 19. festivala “Glazba i Riječ”
Udruga Konavle Art

Koncert za djecu, mlade i obitelj

C. SAINT SAENS : KARNEVAL ŽIVOTINJA

Komorni sastav Konavle Art
Slobodan Begić, dirigent
Srđana Šimunović, dramska prvakinja, pripovjedačica

Ulaz slobodan

Dizajn plakata napravila je Laura Papac, učenica slikarskog odjela Umjetničke škole Luke Sorkočevića pod mentorstvom prof. Mara Krile

PUN GAS / The Race
2025-11-30 20:00 - 21:30, 2025-12-02 20:00 - 21:30 | Kino Sloboda, Luža 66, Dubrovnik, Dubrovačko-neretvanska, 20000, Croatia
Pun gas je brzi akcijski film smješten u ilegalni svijet utrka. Najtalentiranijih 10 vozača Europe natjecat će se u nevjerojatnoj utrci u kojoj mogu osvojiti i novčanu nagradu i sve automobile koji sudjeluju. Radnja se vrti oko Andreia, mladog i vrlo talentiranog mehaničara, koji se uplete u sukob između dvojice rivala što se natječu u iznimno opasnom svijetu ilegalnih automobilskih utrka. Ova produkcija spaja zadivljujuće, spektakularne automobile s iznimno dirljivom pričom o prijateljstvu, izdaji i obitelji.

OTVORENJE // 5. IZLOŽBA MINIJATURA
2025-12-01 19:00 - 20:30 | Narodna knjižnica Grad, Ulica od Puča 6, Dubrovnik, Dubrovačko-neretvanska, 20000, Croatia
Peta međunarodna izložba minijatura u organizaciji Dubrovačkih knjižnica, vođena kustoskim konceptom umjetnika Marte Baće i Roberta Kralja, otvorit će se u ponedjeljak, 1. prosinca 2025. u prizemlju Narodne knjižnice Grad s početkom u 19 sati. Izložba je u sklopu 12. Dubrovačkog zimskog festivala i moći će se pogledati do sredine siječnja 2026. godine.
Izložba će okupiti iznimno bogat raspon umjetnika koji djeluju u različitim medijima, poetikama i generacijama. Kustosica izložbe Helena Puhara u katalogu je zapisala:
“Duga tradicija minijature, ukorijenjena u općoj likovnoj svijesti, ovdje ostaje kao tihi kontekst iz kojeg u prvi plan izranjaju suvremene interpretacije i subjektivni mikrosvjetovi autora.U formatu koji je naizgled skroman, ograničen dimenzijama, otvara se neočekivano prostranstvo mogućnosti, minijatura postaje prostor kondenzirane misli, zgusnute ideje, preciznog poteza i, nadasve intenzivne prisutnosti.
Upravo ta svedena mjerljivost daje ovim radovima posebnu snagu: male površine postaju mjesta neočekivanih otvaranja i velikog potencijala. U mnoštvu pristiglih radova, od tradicionalnih tehnika ulja na platnu, akvarela, grafika i crteža, prekokolaža, do digitalnih ispisa, eksperimentalnih medija i malih skulpturalnih intervencija, može se iščitati bogatstvo suvremene likovne prakse. Ovdje minijatura nadilazi pojam reduciranog formata te nam se otvara kao platforma za istraživanje. U radovima koji nastaju iz kontemplacije, ironije, humora, fantastičnog imaginarija ili gestualne apstrakcije, osjeća se zajednički impuls – pronaći bitno, ogoliti misao i artikulirati trenutak čija snaga nadilazi prostorne granice formata.
Od figurativnih scena koje nose narativnu i simboličku gustoću, kao i prikaza koji otvaraju pitanje granica tijela i prostora, do apstraktnih radova čiji gestualni potezi te eksperimenti u materijalu unose energiju pokreta u tek nekoliko centimetara papira, svaka minijatura gradi vlastiti svijet. Skulpture i prostorne minijature dodatno proširuju polje čitanja: u njima mali volumen postaje misaoni objekt, taktilna bilješka u prostoru, ali i mjesto igre, duhovitosti i neočekivanih pomaka.
Ova, već peta izložba minijatura, svojevrsna je posveta ‘malom’ kao estetskoj i konceptualnoj vrijednosti. U njoj svaki rad, bez obzira na tehniku, postaje fragment šireg dijaloga. Dijaloga o mjeri, o pažnji, o umjetnosti koja se ne nameće veličinom. U vremenu preopterećenom vizualnom bukom, minijatura nudi drugačiji ritam. Zahtjeva koncentraciju i sporije gledanje.”

BOG NEĆE POMOĆI
2025-12-01 19:30 - 22:00 | Kino dvorana Visia, Poljana Paska Miličevića 3, Dubrovnik, 20000, Croatia
Jedan od najočekivanijih novih domaćih naslova, drugi film mlade i nagrađivane redateljice i scenaristice Hane Jušić Bog neće pomoći povijesna je drama smještena u maleno dalmatinsko planinsko selo početkom 20. stoljeća gdje stiže Čileanka Teresa, tvrdeći da je udovica starješininog brata koji je poginuo u čileanskom rudniku. Dolazak misteriozne strankinje, koja ne poznaje ni jezik ni običaje, unosi nemir, ali i slobodu, u zatvorenu ruralnu zajednicu.
Svjetska premijera ove povijesne drame s elementima misterija u kojoj se spajaju atmosfera romana sestara Brönte, Balkan i vestern održana je na prestižnom 78. Filmskom festivalu Locarnu, gdje je osvojila dvije nagrade Zlatni leopard za najbolju glumu (Manuella Martelli i Ana Marija Veselčić).

BOŽIĆNA MIŠOLOVKA / A Mouse Hunt for Christmas
2025-12-02 18:00 - 19:30 | Kino Sloboda, Luža 66, Dubrovnik, Dubrovačko-neretvanska, 20000, Croatia
Obitelj miševa zauzeta je pripremama za blagdane u svom ugodnom seoskom domu – sve dok ne stigne prava gradska obitelj koja traži miran bijeg od svakodnevnog života. Ali ovi odlučni miševi neće odustati od svog prostora bez borbe! Nizom pametnih trikova – treperenjem svjetala, misterioznim zvukovima grebanja i još mnogo toga – miševi započinju drzak obračun koji će vas natjerati da navijate za ove nestašne ‘štetočine’ do kraja!

DJ AHMET
2025-12-02 18:00 - 19:30 | Kino dvorana Visia, Poljana Paska Miličevića 3, Dubrovnik, 20000, Croatia
Petnaestogodišnji Ahmet živi s ocem i bratom u malenom pastirskom makedonskom selu. Ljubav prema glazbi pruža mu bijeg od napornih i monotonih pastirskih obaveza, no svoju strast mora skrivati od strogog oca. Uz pomoć brata Naima, Ahmet odluči slijediti svoje glazbene ambicije kako bi zadivio Ayu, djevojku koja mu se sviđa, ali je već “obećana” drugome. Svoju će priliku dobiti na šumskom dance festivalu koji se sprema u njihovom selu, a koji će njihov ruralni krajolik transformirati u spektakl ritma, boja i pokreta.
Unkovskijev dugometražni prvijenac na Sundanceu je osvojio Nagradu publike te Posebnu nagradu žirija za kreativnu viziju, a posebne je pohvale privukao i za svoju glazbu, koju potpisuje poznati hrvatski skladateljski duo, Alen i Nenad Sinkauz.

Pustolovine kreativnih knjigovođa
2025-12-02 20:00 - 21:30 | Gradsko kulturno središte Metković, Ul. Stjepana Radića 1, Metković, Dubrovačko-neretvanska, 20350, Croatia
Stiže urnebesna komedija Teatra Rugantino u Metković!

U utorak, 2. prosinca 2025. u 20 sati, Gradsko kulturno središte Metković ugostit će hit predstavu „Pustolovine kreativnih knjigovođa“ – britku i duhovitu komediju Ivana Vidića o neobičnoj obiteljskoj dinamici, sukobu generacija i našoj vječnoj opsjednutosti ekonomijom.

Ulaznice: 10 €
Kupnja radnim danom od 9 do 13 h u Gradskom kulturnom središtu Metković.

Vidimo se u kazalištu!

Advent na Vojnoviću: Giuliano i Diktatori
2025-12-02 20:00 - 23:00 | Studentski dom, Marka Marojice 2b, Dubrovnik, Dubrovačko-neretvanska, 20000, Croatia
02/12/25
20:00 Studentski dom
Giuliano i Diktatori

Osmijeh za osmijeh: Dub Pub Kviz
2025-12-02 20:00 - 23:00 | Maison Café Sub city, Šetalište Franje Tuđmana 2a, Srebreno, Dubrovačko-neretvanska, 20207, Croatia
Ovogodišnji humanitarni tjedni program krećemo uz nezaobilazan klasik — pub kviz
Naši dragi prijatelji iz Dub Pub Kviza ponovno su s nama i pripremaju vam odličan kviz općeg znanja u utorak, 02.12. u 20:00h.

Vidimo se na dobro poznatoj lokaciji — Caffe bar Maison, koji i ove godine nesebično stoji iza naše akcije. Hvala im na velikom srcu .

Očekujte puno smijeha, dobrog društva i malo zdravog natjecanja, a najvažnije — svaka kotizacija pomaže našoj Gabi.

Ne žurite s prijavama — sve detalje uskoro će objaviti ekipa na profilu @dubpubkviz!

Vidimo se!

Ciklus IoT radionica
2025-12-03 17:00 - 18:30 | Centar za djecu, mlade i obitelj Dubrovnik, Obala Ivana Pavla II 44, Dubrovnik, Dubrovačko-neretvanska, 20000, Croatia
Informatički klub Futura organizira ciklus IoT radionica koji će se provoditi u 2. grupe srijedama u Centru za djecu, mlade i obitelj Dubrovnik na adresi Obala pape Ivana Pavla II 44A.

Prva grupa će biti srijedama: 26.11. u 18:00, 10.12. u 17:00, nastavak u siječnju po dogovoru
Druga grupa će biti srijedama: 03.12. u 17:00, 17.12. u 17:00, nastavak u siječnju po dogovoru
Radionice se održavaju u 17:00 sati, iznimno je prva radionica u 18:00 sati zbog zauzetosti radione. Trajanje svake radionice je 120 minuta.

Radionice su namijenjene studentima, srednjoškolcima i učenicima 7. i 8. razreda osnovnih škola. Broj mjesta na radionicama je ograničen, a za radionice se potrebno prijaviti preko poveznice: www.futura.com.hr/iot-prijava/

Na ciklusu IoT radionica (Internet of Things) studenti, srednjoškolci i učenici 7. i 8. razreda osnovnih škola će se upoznati s IoT tehnologijom, Arduino i ESP razvojnim pločicama, senzorima i osnovama weba. Nakon radionica svaki polaznik će biti sposoban sam razviti vlastiti mini projekt. Na radionicama će se razviti Web API za spremanje podataka sa senzora, te web stranicu za prikaz podataka. Svaki polaznik će izraditi svoju minijaturnu meteorološku stanicu, koju će ponijeti doma te imati mogućnost da je poveže s Futurinim serverom kako bi i nakon radionica meteorološka stanica slala podatke. Podaci će javno biti prikazani na stranici koja će se razviti u sklopu radionica.

Ciklus IoT radionica održava Informatički klub Futura u suradnji s Zajednicom tehničke kulture Grada Dubrovnika, a provodi se u sklopu projekta Centar robotike koji je sufinanciran kroz Program javnih potreba u tehničkoj kulturi Grada Dubrovnika za 2025. godinu.

#iot #internetofthings #Arduino #esp32 #technology #futura #erw2025 #robotics #diy #make #maker #stem #steam #engineering

"Blagdan nade" Udruge samostalnih umjetnika Dubrovnik
2025-12-03 17:30 - 19:00 | Narodna knjižnica Grad, Ulica od Puča 6, Dubrovnik, Dubrovačko-neretvanska, 20000, Croatia
“Blagdan nade” koji će se održati u srijedu, 3. prosinca 2025. u Saloči od zrcala Narodne knjižnice Grad s početkom u 17:30 sati posvećen je Božiću koji u ljudima slavi nadu ponovnog rođenja. Udruga samostalnih umjetnika Dubrovnik (USUD) svake godine organizira ovaj događaj pri čemu pjesnici i pisci čitaju svoju poeziju i prozu, dakle vjera i nada viđena kroz prozor duše umjetnika.
U programu “Blagdan nade” sudjeluju književnici:Katica Protić, Maja Milošević, Ljiljana Ban, Jele Nadramija, Antun Anđelić, Ana Piršljin, Tijana Mladinov, Glorija Lukina, Biserka pl. Vuković, Brigita Lukina, Ana Bašić i ostali.
U glazbenom programu sudjelovat će učenice Umjetničke škole Luke Sorkočevića Petra Marić 6. ogš pod mentorstvom prof. Jelice Boto, te Meri Majstorović 1. sgš pod mentorstvom prof. Marine Asić.

Predavanje dr. sc. Vinicija B. Lupisa:„Namjesnik Kraljevine Dalmacije i barun Niko Nardelli"
2025-12-03 18:00 - 19:00 | Knežev dvor, Pred Dvorom 1, Dubrovnik, 20000, Croatia
Dubrovački muzeji, Hrvatsko-austrijsko društvo Dubrovnik i Institut društvenih znanosti Ivo Pilar – Područni centar Dubrovnik organiziraju u srijedu, 3. prosinca 2025., s početkom u 18 sati u Kneževu dvoru, predavanje dr. sc. Vinicija B. Lupisa pod naslovom „Namjesnik Kraljevine Dalmacije i barun Niko Nardelli – život i djelo“.
Niko Nardelli rođen je u Dubrovniku, na Pilama, 25. lipnja 1857. godine, od oca Antuna i majke Luce rođene Klečak. “Bio je đak dubrovačke gimnazije u razdoblju njezina pohrvaćivanja, nakon čega je studirao pravo u Grazu (1873. – 1877.). Godine 1881. položio je pravosudni ispit, a nakon što nije uspio dobiti sudačko mjesto, započeo je karijeru u državnoj službi Namjesništva u Zadru. Sustavnim radom i diplomatskim sposobnostima napredovao je kroz složenu hijerarhiju austrijske uprave te je 5. siječnja 1906. imenovan austrijskim namjesnikom u Kraljevini Dalmaciji – kao prvi i jedini austrijski civilni namjesnik iz Dalmacije”, istaknuo je dr. sc. Vinicije B. Lupis, znanstveni savjetnik u trajnom izboru iz Instituta društvenih znanosti Ivo Pilar – Područnoga centra Dubrovnik.
U svom će izlaganju prikazati Nardellija kao čovjeka široke kulture i obrazovanja, koji je tijekom svog mandata nastojao pokrenuti gradnju nove zgrade dubrovačke gimnazije te je zaslužan za uvođenje hrvatskog jezika u državnu upravu. Nardelli je poticao rad brojnih umjetnika, među kojima su Marko Rašica, Gabrijel Jurkić, Josip Lalić, Vlaho Bukovac i mnogi drugi. Podupro je i utemeljenje kasnije splitske Galerije umjetnina 1908. godine otkupom umjetnina izloženih na izložbi Hrvatskog društva Medulić u Splitu iste godine. Nakon što je zaključio da više ne može ostvariti dodatne pomake u službi, odstupio je s položaja namjesnika 8. listopada 1911. i povukao se u svoju vilu u Trstenome, koju je projektirao istaknuti hrvatski arhitekt Ćiril Metod Iveković. Preminuo je u Dubrovniku 4. prosinca 1925. godine. Predavanje će moderirati Branka Martinović-Vuković, dipl. ing. arch., predsjednica Hrvatsko-austrijskog društva Dubrovnik.
